ЗыгъэпсэхупIэр къызэIуахыж
Дзэлыкъуэкъуажэ зыхуей хуагъазэри къыщызэIуахыжащ цIыхухэм я зыгъэпсэхупIэу щыт «Зэныбжьэгъугъэ паркыр». Ар зыхуей хуэгъэзэным пыщIа лэжьыгъэхэр мы гъэм хагъэхьауэ щытащ «Урысей зэкъуэт» политикэ партым къалэхэр зэIузэпэщ щIыным хуэунэтIауэ иубзыхуа программэм. Бюджетым и IэнатIэ зэмылIэужьыгъуэхэм къыхэкIа ахъшэу мы Iуэхум сом мелуани 6,5-м нэблагъэ трагъэкIуэдащ.
ЗыгъэпсэхупIэр къыщызэIуахыжым хэтащ КъБР-м и Правительствэм и УнафэщI Мусуков А. ТI., Дзэлыкъуэ районым и щIыналъэ администрацэм и Iэтащхьэ Джатэ Р. Хь., районым и цIыху пашэхэр, еджакIуэхэр.
Мы паркыр лIэщIыгъуэ кIуам и 60 гъэхэм хэсэн щIадзауэ щытащ. А лэжьыгъэр япэу ирагъэжьащ ДОСААФ-м щеджэхэм. Иджыпсту зыгъэпсэхупIэм метр зэбгъузэнатIэ мин 26-м щIигъу еубыд. Абы и зекIуапIэхэм ящыщу метр зэбгъузэнатIэ 2800-рэ мывэ гъэжакIэ къращIыкIащ, тетIысхьэпIэу 30 щагъэуващ, къахухьащ, уэздыгъэхэр щыфIадзащ.
«Нобэ дэ ди нэгу щIокI зэман куэд лъандэрэ ди цIыхухэм я зыгъэпсэхупIэу къекIуэкI щIыпIэр къыумыцIыхужыным хуэдэу дахэ зэращIар. Апхуэдэ лэжьыгъэр зэфIэзыгъэкIа псоми фIыщIэ ин яхузощI. УхуакIуэхэм къадэкIуэу, мыбы куэд щызэфIагъэкIащ Дзэлыкъуэкъуажэ дэсхэми. Иджы дэ ди къалэныр мыпхуэдиз дахагъэр хъумэнырщ икIи нэхъри гъэбэгъуэнырщ», - щыжиIащ гуфIэгъуэ зэхыхьэм район администрацэм и Iэтащхьэ Джатэ Руслан.
Мусуков Алий къыхигъэщхьэхукIащ илъэсым и кIэухым IуэхущIапIэ зэмылIэужьыгъуэхэр хьэзыр щIыныр икIи ахэр къызэIухыныр Дзэлыкъуэ районым хабзэу зэрыщызэтеувар. «Мы паркыр зэIузэпэщ щIыным теухуа программэр гъэзэщIэным адэкIи пащэнущ икIи Дзэлыкъуэ районым и жылагъуэхэм щыIэ пщIантIэ куэд зыхуей хуагъэзэнущ. Апхуэдэу мы илъэсым къриубыдэу Дзэлыкъуэкъуажэ къыщызэIуахынущ узыншагъэр щрагъэфIакIуэ физкультурэ комплекс», - жиIащ абы.
«Зэныбжьэгъугъэ паркыр» зэIузэпэщ щIыным пыщIа лэжьыгъэхэр зэщIэгъэуIуауэ икIи тэмэму зэрырагъэкIуэкIам папщIэ фIыщIэ тхылъхэр иратащ «Югинвест», «КъэщIэрэщIэжыныгъэ» жэуап зэхэгъэщхьэхукIа зыхь зэгухьэныгъэхэм я лэжьакIуэхэм.
Зэхыхьэм и кIэухым районым и къэфакIуэ, уэрэджыIакIуэ гупхэм къызэхуэсахэм я нэгу зрагъэужьащ.
Щокъуий Аминэ.
